梅尧臣
几道隰州判官
清晓赴国门，西风生早凉。
天地大道出，苑树短亭傍。
相看车马色，共照池水光。
举酒酒非浅，明朝谁重觞。
话别语难尽，去後空回肠。
计彼行路远，几日至洛阳。
洛阳多旧友，一一道相望。
失意非憔悴，怀昔无悲伤。
无由恋中国，不久之南方。
音书傥能问，鸿雁亦将翔。
此外念出处，便为参与商。
到官秋节晚，塞近百草黄。
定随刘武威，校猎赤土岗。
余方枫林下，野艇泛沧浪。
弄月江波阔，罥衣菱荇香。
虽知各有适，未免涕沾裳。
操袂却引顾，烟芜平夕阳。
独回唯鸟影，相与过林塘。
明游顿兹减，客心仍未央。